## Rješenje kojim se društvu Barr Laboratories Europe B.V., 1012KK Amsterdam, Rokin 55, Kraljevina Nizozemska, odobrava objavljivanje ponude za preuzimanje javnog dioničkog društva Pliva d.d. Zagreb

### NN 93/2006 (21.8.2006.), Rješenje kojim se društvu Barr Laboratories Europe B.V., 1012KK Amsterdam, Rokin 55, Kraljevina Nizozemska, odobrava objavljivanje ponude za preuzimanje javnog dioničkog društva Pliva d.d. Zagreb

# HRVATSKA AGENCIJA ZA NADZOR FINANCIJSKIH USLUGA

**2183**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva društva BARR Laboratories Europe B.V.,
1012KK Amsterdam, Rokin 55, Kraljevina Nizozemska, zastupanog po punomoćnici,
Arijani Petres, odvjetnici iz Zagreba, Palmotićeva 15, za odobrenje
objavljivanja ponude za preuzimanje javnog dioničkog društva Pliva d.d., Zagreb,
Ulica grada Vukovara 49, na sjednici održanoj 10. kolovoza 2006. godine,
donijela je

## RJEŠENJE

1. Društvu BARR Laboratories Europe B.V., 1012KK Amsterdam, Rokin 55, Kraljevina
Nizozemska, odobrava se objavljivanje ponude za preuzimanje javnog dioničkog
društva Pliva d.d., Zagreb, Ulica grada Vukovara 49.
2. Ovo Rješenje objavit će se u »Narodnim novinama«.

```
Obrazloženje
```

I) Podneskom od dana 28. srpnja 2006. godine društvo BARR Laboratories Europe
B.V., 1012KK Amsterdam, Rokin 55, Kraljevina Nizozemska (dalje u tekstu:
Ponuditelj), zastupano po punomoćnici Arijani Petres, odvjetnici iz Zagreba,
Palmotićeva 15, podnijelo je Hrvatskoj agenciji za nadzor financijskih usluga
(dalje u tekstu: Agencija), temeljem odredbe članka 13. stavak 1. Zakona o
preuzimanju dioničkih društava (dalje u tekstu: Zakon), Zahtjev za odobrenje
objavljivanja ponude za preuzimanje javnog dioničkog društva Pliva d.d., Zagreb,
Ulica grada Vukovara 49 (dalje u tekstu: Izdavatelj) i dokumentaciju u privitku.
Nakon izvršenog uvida u Zahtjev za odobrenje objavljivanja ponude za preuzimanje
i priloženu dokumentaciju, Agencija je dana 28. srpnja i 8. kolovoza 2006.
godine, od Ponuditelja zatražila izmjene i dopune dokumentacije.
Ponuditelj je podnescima od dana 31. srpnja, 4., 8. i 9. kolovoza 2006. godine,
dostavio sve zatražene izmjene i dopune dokumentacije.
II) Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na internetu utvrđeno je da temeljni kapital
Izdavatelja iznosi 1.859.264.800,00 kuna.
Uvidom u podatke Središnje depozitarne agencije d.d., Zagreb, Heinzelova 62a,
utvrđeno je da je Izdavatelj na zadnji dan u mjesecu travnju, svibnju i lipnju
2006. godine, imao više od 100 dioničara.
III) Uvidom u predmet Agencije klasa: 450-08/06-13/68, utvrđeno je da je obveza
objavljivanja ponude za preuzimanje Izdavatelja, sukladno odredbama članka 5.
stavak 3. Zakona, za Ponuditelja nastala dana 3. srpnja 2006. godine, kada je
Ponuditelj u »Narodnim novinama« i u »Večernjem listu« objavio namjeru
objavljivanja ponude za preuzimanje Izdavatelja.
IV) Cijena po kojoj Ponuditelj nudi otkup dionica u ponudi za preuzimanje iznosi
743,00 kune po dionici. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje,
Ponuditelj i osobe koje djeluju zajednički s Ponuditeljem ne raspolažu dionicama
Izdavatelja, niti su stjecali dionice Izdavatelja s pravom glasa u razdoblju od
jedne godine prije dana objavljivanja ponude za preuzimanje. Prema podacima
Zagrebačke burze d.d., Zagreb, dostavljenim na zahtjev Agencije (u predmetu:
klasa: 450-08/06-13/68), na Zagrebačkoj burzi u zadnja tri mjeseca prije
nastanka obveze objavljivanja ponude za preuzimanje ostvarena je prosječna
cijena od 604,60 kuna. Dionice Izdavatelja ne kotiraju na Varaždinskoj burzi.
Slijedom svega navedenog, utvrđeno je da je cijena izražena u ponudi za
preuzimanje u iznosu od 743,00 kune po dionici, utvrđena u skladu s odredbom
članka 15. stavci 3. – 6. Zakona.
V) Prema podacima dostupnima Agenciji i dokumentaciji priloženoj uz Zahtjev za
odobrenje objavljivanja ponude za preuzimanje, Ponuditelj i osobe koje djeluju
zajednički s Ponuditeljem ne raspolažu niti jednom dionicom Izdavatelja.
Temeljni kapital Izdavatelja podijeljen je na 18.592.648 redovnih dionica, svaka
u nominalnom iznosu od 100,00 kuna. Stoga je novčana sredstva, sukladno odredbi
članka 9. stavka 1. Zakona, potrebno osigurati za plaćanje svih 18.592.648
redovnih dionica Izdavatelja, u iznosu od najmanje 13.814.337.464,00 kuna.
Ponuditelj je kao sredstvo osiguranja plaćanja dionica u ponudi za preuzimanje
dostavio bankovnu Garanciju broj 6008GT004960/06, neopozivu i bezuvjetnu, na
prvi poziv, koju je dana 24. srpnja 2006. godine u korist svih dioničara
Izdavatelja izdala Bank of America, N.A., Podružnica London, 5 Canada Square,
London E14 5AQ, Velika Britanija, s rokom važenja do: (a) isteka 15-og dana od
dana isteka roka za plaćanje, ili (b) plaćanja Središnjoj depozitarnoj agenciji
d.d., Zagreb dužne cijene za sve pohranjene dionice uvećano za sve materijalne
troškove pohrane i materijalne troškove korporativne akcije preuzimanja ili (c)
15. prosinca 2006. godine, ovisno o tome koji od navedenih događaja nastupi
ranije.
Polazeći od toga da cijena po kojoj Ponuditelj nudi otkup dionica u ponudi za
preuzimanje iznosi 743,00 kune po dionici, a nakon uvida u navedenu garanciju
broj 6008GT004960/06, dokumentaciju priloženu uz Zahtjev za odobrenje
objavljivanja ponude za preuzimanje, te podatke kojima raspolaže Agencija,
utvrđeno je da je Ponuditelj osigurao sredstva za plaćanje svih 18.592.648
redovnih dionica Izdavatelja, a sukladno odredbama članka 9. stavci 1. i 3.
Zakona.
VI) Sukladno odredbi članka 14. stavak 2. Zakona, Ponuditelj je u ponudi za
preuzimanje naveo da neće kupiti dionice Izdavatelja na kojima je zasnovan teret
ili koje će biti pohranjene radi prihvata ponude za preuzimanje ako ukupan broj
glasova koji daju pohranjene dionice ne premašuje 50% prava glasa od ukupno
izdanih dionica s pravom glasa, te da u slučaju, ako ne bude pohranjeno dovoljno
dionica, Ponuditelj ne mora kupiti i preuzeti pohranjene dionice.
VII) Nadalje, utvrđeno je da su Zahtjevu za odobrenje objavljivanja ponude za
preuzimanje priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06).
VIII) Uvidom u sadržaj ponude za preuzimanje i priloženu dokumentaciju, utvrđeno
je da je ponuda za preuzimanje sastavljena sukladno odredbama članka 12. stavak
1. Zakona. Uvidom u priloženu dokumentaciju također je utvrđeno da je uz Zahtjev
za odobrenje objavljivanja ponude za preuzimanje priložena sva dokumentacija
propisana odredbama stavka 2. istoga članka Zakona. Stoga je temeljem odredbe
članka 13. stavaka 1. i 2. Zakona, odlučeno kao u točki 1. izreke.
IX) Temeljem odredbe članka 8. stavka 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja, temeljem odredbe članka 19. stavak 2. Zakona o Hrvatskoj
agenciji za nadzor financijskih usluga, žalba nije dopuštena, ali se može
pokrenuti upravni spor podnošenjem tužbe Upravnom sudu Republike Hrvatske u roku
od 30 dana od dana primitka ovog Rješenja.

Klasa: UP/I-450-08/06-10/31
Urbroj: 326-101/06-14
Zagrebu, 10. kolovoza 2006.

Predsjednik Uprave
**Ante Samodol**, v. r.

Rješenje, NN 93/2006-2183
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)